Željko Lelek

Željko Lelek (9. februar 1962, Goražde) je osuđeni ratni zločinac iz općine Višegrad, prva osoba optužena za masovna silovanja koja su bila karakteristika protjerivanja bošnjačkog (bosansko-muslimanskog) stanovništva grada Višegrada, kao dio strateške kampanje etničkog čišćenja provedene u dolini Drine u ranim danima rata u Bosni i Hercegovini.

 Biografija 
Lelek je učestvovao u široko rasprostranjenim i sistematskim napadima na bošnjačke civile koje su u Višegradu između aprila i juna 1992. izvršile snage bosanskih Srba, uz pomoć paravojnih grupa iz susjedne Srbije. Oko 4000 Muslimana iz Višegrada je nestalo. Lelek, policajac, bio je član grupe koju su predvodili ratni zločinci Milan Lukić i Mitar Vasiljević, koje je Međunarodni krivični sud za bivšu Jugoslaviju (MKSJ) u Haagu proglasio krivima za neke od najstrašnijih zločina počinjenih tokom rata u Bosni.

Lelek je proglašen krivim za učešće u progonu bošnjačkog stanovništva, teškim lišavanju slobode, teškim seksualnim napadima i prisilnom preseljenju stanovništva, u kampanji tokom koje su bošnjački muškarci oteti iz svojih domova i s radnih mjesta, zatočeni i ubijani, dok su žene odvedene u logor gdje su mučene i silovane.

U aprilu 1992, Lelek i Lukić su više puta silovali muslimanku u hotelu Vilina vlas, na periferiji Višegrada. U junu 1992, Lelek je prisilio muslimanku zatočenu u Vilinoj Vlasi da mu "pruža seksualne usluge". U maju i junu 1992, Lelek i drugi srpski vojnici i policajci oteli su muslimanske muškarce iz njihovih domova u blizini Višegrada i zatvorili ih. Opljačkali su i demolirali kuće muškaraca. Tokom jedne pljačke i otmice, Lelek je prisilio muslimanku i njenu 80-godišnju nepokretnu svekrvu da skinu odjeću kako bi dokazale da nemaju novca kod sebe. Azra Osmanagić, svjedokinja tužilaštva, jedna iz grupe žena iz Višegrada koje su prisilno prebačene na teritoriju pod kontrolom bosanske vlade, a čiji je muž otet i ubijen, istakla je da je Lelek "odrastao s nama, išao s nama u školu, živio s nama i činio tako strašne stvari".

Osmanagić i drugi bili su razljućeni presudom Suda nakon što je sudsko vijeće odbacilo optužbe protiv Leleka za dva odsjecanja glava i tri ubistva u maju 1992, kao i optužbu za ubistvo dvije žene i bebe na mostu Mehmed-paše Sokolovića, a Apelaciono vijeće potvrdilo Lelekovu oslobađajuću presudu. Apelaciono vijeće je utvrdilo da izmijenjena optužnica koja je izostavila relevantna krivična djela navedena u prethodnoj optužnici znači da je Tužilaštvo odustalo od ovih optužbi i da je to eksplicitno i usmeno potvrđeno pred sudom.

Dana 23. maja 2008, Lelek je proglašen krivim i osuđen na 13 godina zatvora. Dana 12. januara 2009, Apelaciono vijeće je preinačilo prvostepenu presudu i proglasilo Leleka krivim za zločine protiv čovječnosti i osudilo ga na 16 godina zatvora.

 Također pogledajte 
 Milan Lukić
 Rat u Bosni i Hercegovini

 Reference 

 Vanjski linkovi 
 Optužnica protiv Željka Leleka
 Vrhovni sud BiH

Kategorija:Rođeni 1961.
Kategorija:Živi ljudi
Kategorija:Biografije, Goražde
Kategorija:Višegrad
Kategorija:Ratni zločinci u ratu u Bosni i Hercegovini